M OTHO mongwe yo o tshwayang diphoso ka metshameko ya mafelo a bobogelo a bo a kwala maikutlo a gagwe mo lokwalodikgannyeng o kile a ya go bogela motshameko mongwe kwa lefelong la bobogelo. Ga a ka a rata motshameko oo mme o ne a kwala jaana morago ga moo: “Fa e le gore o batla go leba sengwe se se sa kgatlheng e bile se se na molemo wa sepe, ruri o tshwanetse go ya go bogela motshameko ono.” Moragonyana, barulaganyi ba motshameko oo ba ne ba gatisa papatso e e neng e na le mafoko a a nopotsweng mo tlhalosong ya motshwayadiphoso yono. Mafoko ao a ne a re: “Ruri o tshwanetse go ya go bogela motshameko ono”! Papatso eno e ne e nopotse mafoko a motshwayadiphoso yono sentle, mme le fa go ntse jalo e ne e a dirisa ka tsela e e sa tsamaisaneng le dintlha tse di dikologileng kgang mme ka jalo e sa bue se tota a neng a se kaya.